OBH 6488/1996.
Az állampolgári jogok országgyűlési biztosának jelentése
Ügyintéző: Dr. Zsiga Jánosné
Az eljárás megindítása

A panaszos az 1996. VII. 25. napján iktatott beadványában azért fordult Hivatalunkhoz, mivel hivatali visszaélés miatt büntető eljárást kezdeményezett a Dabasi Rendőrkapitányságnak a vele szemben lopás vétsége miatt indult büntető ügyben eljáró beosztottai ellen, ámde az ügyben eljáró Budapesti Ügyészségi Nyomozó Hivatal a nyomozás teljesítését valótlan indokok alapján megtagadta. Az ezt követően benyújtott beadványait az érintett ügyészségi szervek válasz nélkül hagyták.

Minthogy a panaszban hivatkozott körülményekhez képest felmerült az Alkotmány 2. § (1) bekezdésében deklarált jogállamiságból fakadó jogbiztonság sérelméhez kapcsolódóan a 64. § szerinti panaszjog megsértése folytán az alkotmányos visszásság gyanúja, ezért vizsgálatot rendeltem el.

A tényállás és a vizsgálat megállapításai

	1./ A panaszos ellen a Dabasi Rendőrkapitányságon lopás vétsége miatt folyamatban volt nyomozást a Dabasi Városi Ügyészség az 1989. május 5-én kelt B. 10.000/1989/59. számú határozatával bűncselekmény hiányában megszüntette.
	A panaszos ezt követően "szolgálati visszaélés miatt" tett feljelentést az ügyében eljáró rendőrök ellen.
	A Budapesi Ügyészségi Nyomozó Hivatal az 1991. február 8. napján kelt Nyom. I/1.  15.007/1991. számú határozatával a nyomozás teljesítését megtagadta azzal, hogy a feljelentett cselekmény nem bűncselekmény.
	A Fővárosi Főügyészség az 1991. március 4. napján kelt B. 1000/444/1991/1. számú határozatával elutasította azzal, hogy a Dabasi Rendőrkapitányság eljárása törvényes és megalapozott volt. 
	Az iratok tartalmából megállapíthatóan a panaszosnak a szóban lévő üggyel kapcsolatos beadványait az érintett ügyészi szervek minden esetben megvizsgálták, s ennek  eredményéről a panaszost értesítették.
	2./ Az adott esetben előterjesztett panaszt az 1993. évi LIX. törvény 17. § (4) bekezdése értelmében elutasítom.

	Az utóbb hivatkozott jogszabály szerint az országgyűlési biztoshoz a jogerős határozat közlésétől számított egy éven belül lehet fordulni.
	A büntető ügyekben eljáró nyomozó hatóságoknak a nyomozás megtagadásáról, illetve megszüntetéséről hozott határozatai ugyan nem rendelkeznek anyagi jogerővel, mivel a törvény ilyen határozatok esetében nem zárja ki azt, hogy a nyomozó hatóság utóbb ugyanabban az ügyben a nyomozást tovább folytassa. Ugyanakkor viszont a nyomozás megtagadása vagy megszüntetése tárgyában hozott - vagy tudomásul vett, vagy pedig a Be 148. §-ában biztosított panaszjog alapján is elbírált határozatok alakilag jogerősek, ennélfogva ellenük további panasznak már nincs helye.
	A jelen esetben a panaszos feljelentésére lefolytatott eljárás nyomán keletkezett nyomozást megszüntető határozat 1991. március 4. napján emelkedett jogerőre.
	Az előzőekben hivatkozott egy évi határidőtől az országgyűlési biztos csupán akkor tekinthet el, ha a kifogásolt intézkedés vagy mulasztás folytán tartósan alkotmányos visszásság keletkezik, illetve ezen visszásság bekövetkeztének közvetlen veszélye áll fenn. Minthogy pedig a jelen esetben ilyen tények nem állapíthatók meg, így az egy éven túli panasz ügyében nem rendelkezem törvényes vizsgálati jogosultsággal.

Budapest, 1997. május 12.

Gönczöl Katalin